Tăriceanu: Am hotărât o viitoare colaborare cu Ponta sub forma unei alianțe politice. Vom avea grupuri parlamentare comune

Președintele ALDE, Călin Popescu Tăriceanu, a anunțat miercuri că a hotărât, împreună cu liderul Pro România, Victor Ponta, încheierea unei alianțe politice și constituirea de grupuri parlamentare comune.

”Discuții fructuoase în această dimineaţă cu liderul Pro România, Victor Ponta : am hotărât o viitoare colaborare sub forma unei Alianțe politice! ALDE şi Pro România vor avea grupuri parlamentare comune, şi astfel vom fi a treia forță politică parlamentară , după PSD şi PNL. În perioada imediat următoare grupurile de lucru ale celor două partide se vor întâlni pentru a stabili proiectul politic al Alianţei şi protocolul de colaborare”, a scris Tăriceanu pe Facebook.

Anunțul liderului ALDE vine pe fondul unor discuții anterioare, eșuate, cu cu PSD și Pro România pentru stabilirea unui candidat comun la alegerile prezidențiale. PSD a decis însă să o susțină pe Viorica Dăncilă în cursa pentru Cotroceni, în vreme ce ALDE a anunțat că va merge pe mâna lui Călin Popescu Tăriceanu.

În urma eșuării negocierilor pentru un candidat comun, au apărut tot mai multe discuții privind o eventuală ieșire a ALDE de la guvernare.

UPDATE: Ulterior, Călin Popescu Tăriceanu a revenit asupra anunțului privind încheierea unei alianțe politice cu Victor Ponta, modificându-și postarea inițială de pe Facebook și înlocuind ”am hotărât” cu ”am discutat”.

Citește și:

Mihai Tudose respinge categoric susținerea Vioricăi Dăncilă la prezidențiale sau intrarea la guvernare, posibilități enunțate de Victor Ponta: ”Exclus, ar însemna disoluția Pro România. Dacă asta va fi decizia partidului, voi fi împotriva liniei, dinăuntru sau din afară”